### Beslutning

Godkendt.

### Sagsfremstilling

## Resume og sagens baggrund

Ejer af [adresse] ønsker at foretage en landskabsforbedrende terrænregulering af ca. 20.000 m2, hvor der tidligere har været råstofgrav. Se bilag 1 med oversigtskort.

Da arealet ikke er omfattet af kommuneplanramme eller efterbehandlingsplan, der fastlægger, hvordan arealet skal afsluttes og fremstå fremadrettet, og da projektet forudsætter en omfattende jordtilkørsel, indstilles sagen til behandling i TMU.

## Indstillinger

Chefen for Plan, Byg og Miljø indstiller, at der meddeles landzonetilladelse jf. Planlovens §35, stk. 1 til det ansøgte.

## Behandling

Teknik- og Miljøudvalget.

## Sagsfremstilling

På et areal, hvor der tidligere har været råstofindvinding, ønsker ansøger at lave en landskabsforbedrende terrænregulering. Der er søgt om tilladelse til at fylde arealet med ren jord fra Novo Nordisk igangværende byggeprojekt op til samme højde som de omgivende skrænter. Efter opfyldning etableres arealet som ekstensiv græsning, evt. med en eller flere klynger træer, som dyrene kan gå i skygge under. Se bilag 2 med ansøgning.

På det ansøgte areal ligger bundkoten på ca. 6,5. Arealet er stort set omgivet af skrænter efter tidligere råstofindvinding, og toppen af disse skrænter ligger omkring kote 11 til 17.

Arealet vil blive afsluttet småbølget, så det tilpasses det omkringliggende landskab. Ud over fasen, hvor jorden tilkøres, vurderes det ansøgte derfor ikke at have negativ betydning for hverken naboer eller landskab. Derimod vurderes landskabet at blive mere harmonisk og den ekstensive græsning kan bidrage til øget biodiversitet.

Ved tilkørsel af jord forventer ansøger, at der vil blive brugt ca. 145.000 m3 jord. Ved en omregningsfaktor på 1,8 fra m3 til ton vil det give ca. 261.000 ton jord. Hvis der køres med ca. 36 ton pr. læs jord, vil det betyde omkring 7.250 vognlæs jord.

Jorden kan køres fra arealet ved Novo og ud ad [adresse] - [adresse] - [adresse] og så dreje fra ad Frederiksberg nord for Svebølle og ind af [adresse]. Se bilag 3 med kørerute.

Miljøstyrelsen har afsluttet en del af Sara Jakobsen med en slutafdækning. Herefter er miljømyndigheden overgået fra Miljøstyrelsen til kommunen, som nu er myndighed ved behandlingen af terrænregulering på andre dele af ejendommen.

Området har væsentlige grundvandsressourcer, og det ansøgte er derfor blevet behandlet hos Region Sjælland. I det udkast til en dispensation, som kommunen har modtaget, vurderer Regionen, at tilførslen af op til 150.000 m3 ren intaktjord, som stammer fra Novos matr. nr. 1bh, [adresse], [adresse] ikke vil påvirke grundvandet negativt og derved udgøre en risiko for drikkevandsinteresserne.

Det ansøgte har været sendt til naboorientering jf. planlovens § 35, stk. 4. Der er ikke indkommet nogen bemærkninger.

## Økonomiske konsekvenser

Reparation af eventuelle skader på offentlig vej skal afholdes af skadevolder, og det ansøgte vurderes derfor ikke at have økonomisk betydning for Kalundborg Kommune.